Predkladacia správa

Správa o realizácii programu Prechodného fondu v Slovenskej republike sa predkladá každoročne ako komplexná informácia o stave implementácie programu Prechodného fondu v SR.

Účelom predloženia správy je vyhodnotenie stavu implementácie projektov v rámci jednotlivých finančných rozhodnutí v podmienkach Slovenskej republiky.

Správa popisuje implementáciu projektov schválených v rámci rozhodnutí Európskej komisie o finančnom príspevku Prechodného fondu na posilnenie inštitucionálnej kapacity Slovenskej republiky, ktoré boli v platnosti v roku 2007. Ide o Prechodný fond z rokov 2004 až 2006, čo predstavuje spolu 45 projektov s celkovou alokáciou 29,745 mil. EUR.

Uskutočňované aktivity sú rozdelené do 6 oblastí podľa ich vecného zamerania. Okrem aktivít realizovaných v oblasti budovania inštitúcií a harmonizácie legislatívneho prostredia s právom EÚ smerovala podpora z programov Prechodného fondu aj na priebežné hodnotenie projektov Prechodného fondu a na program pre podporu vyraďovania jadrovej elektrárne.

V roku 2007 skončila platnosť projektov z Prechodného fondu 2004, kde konečný termín vyplatenia prostriedkov bol 15. december 2007. Ku koncu roka 2007 bolo z nakontrahovaných prostriedkov vyplatené spolu 13,03 mil. EUR, čo predstavuje 89,38 % pridelených finančných prostriedkov. Prostriedky určené na spolufinancovanie vo výške 2,12 mil. EUR boli čerpané na 94,94 %. Ťažkosti v dôsledku dočasného pozastavenia kontrahovania a prechodu na národnú legislatívu v súvislosti s akreditáciou rozšíreného decentralizovaného implementačného systému (EDIS) Európskou komisiou spôsobili nižšie kontrahovanie projektov tohto memoranda.

Projekty z Prechodného fondu 2005, kde konečný termín kontrahovania prostriedkov bol 15. december 2007 a čerpania je 15. december 2008, boli k 31. decembru 2007 nakontrahované na 91,47 % z alokovaných prostriedkov. Úroveň čerpania prostriedkov k uvedenému dátumu dosiahla 32,23 %. Prostriedky určené na spolufinancovanie vo výške 0,7 mil. EUR boli nakontrahované na 67,06 % a čerpanie bolo 42,63 %.

Projekty z Prechodného fondu 2006, kde konečný termín kontrahovania prostriedkov je 15. december 2008, boli počas roka väčšinou v štádiu prípravy zadávacích podmienok a súťažných podkladov. K 31. decembru 2007 bolo nakontrahovaných 30,60 % alokovaných prostriedkov. Úroveň čerpania prostriedkov k uvedenému dátumu dosiahla len 1,03 %.

Samostatnú kapitolu správy tvorí časť hodnotiaca implementáciu twinningových projektov, ktoré boli ukončené, realizovali sa alebo sa pripravovali na realizáciu v sledovanom období, a to od 1. januára 2007 do 31. decembra 2007.

V správe je uvedené aj monitorovanie a hodnotenie predvstupovej pomoci Prechodného fondu.

Správa bola spracovaná na základe podkladov zo sektorov implementujúcich jednotlivé projekty Prechodného fondu ako aj na základe informácii o finančnom stave projektov z implementačnej agentúry CFKJ MF SR a odboru platieb Národného fondu SR k 31. decembru 2007.

Predkladaný materiál nemá negatívny dopad na štátny rozpočet, podnikateľskú sféru, životné prostredie a zamestnanosť.

Materiál sa predkladá na rokovanie vlády bez rozporov.